Piaci megítélésének köszönhetően az EU továbbra is zökkenőmentesen tudja finanszírozni a tagállamok helyreállítási terveit a bevételek időben történő folyósítása révén. E finanszírozási műveletek eredményeként a Bizottság minden kifizetést teljesíteni tudott a tagállamok számára a Helyreállítási és Rezilienciaépítési Eszköz és az uniós költségvetés keretében, amint azok esedékessé váltak. A NextGenerationEU 2021 nyári indulása és 2022. június 30. között a Bizottság 100,4 milliárd EUR-t folyósított a tagállamoknak a Helyreállítási és Rezilienciaépítési Eszköz keretében: 67,0 milliárd EUR-t vissza nem térítendő támogatás formájában, és 33,4 milliárd EUR-t hitel formájában. A NextGenerationEU emellett az uniós költségvetésnek is átutalt több mint 15,5 milliárd EUR-t, hogy hozzájáruljon az általa társfinanszírozott programok, például a Horizont Európa, az InvestEU Alap, a ReactEU, az uniós polgári védelmi mechanizmus (RescEU), az Európai Mezőgazdasági Vidékfejlesztési Alap (EMVA) és az Igazságos Átmenet Alap finanszírozásához.

2021 decemberében a Bizottság bejelentette a 2022. január és június közötti időszakra vonatkozó finanszírozási tervét, amely 50 milliárd EUR összegű hosszú lejáratú kötvény tervezett kibocsátását irányozta elő, rövid lejáratú uniós kincstárjegyekkel kiegészítve. E finanszírozási tervvel összhangban a Bizottság az év eleje óta vegyesen konzorciális ügyletek (70 %) és aukciók (30 %) révén további 50 milliárd EUR hosszú lejáratú forrást vont be a NextGenerationEU számára. E tranzakciók eredményeként a NextGenerationEU-kötvények teljes kintlévő összege 121 milliárd EUR-ra emelkedett, amelyből 28 milliárd EUR-t zöldkötvények kibocsátásával sikerült előteremteni. Ebben az időszakban a Bizottság három hónapos és hat hónapos uniós kincstárjegyeket is kibocsátott a rövid lejáratú finanszírozási igények kielégítése érdekében, így 2022. június végén a kintlévő uniós kincstárjegyek összege 22,9 milliárd EUR volt.

A NextGenerationEU célja, hogy az EU hitelfelvétel útján az uniós GDP 5 %-áig terjedő mértékben finanszírozást biztosítson a Covid19-világjárványra adott kollektív és erőteljes válaszintézkedések számára. A Bizottság az ezen ideiglenes programhoz kötődő kötvénykibocsátásokkal 2021 közepe és 2026 között 800 milliárd EUR összegben vonhat be forrásokat, így ezen időszakban az EU az euróban denominált kötvények egyik legnagyobb kibocsátója lesz. Legfeljebb 250 milliárd EUR-t zöldkötvények kibocsátásával fog bevonni. Az EU a kötvénykibocsátás bevételeiből a válság utáni helyreállítást finanszírozza, de felgyorsítja a zöld átállást és az uniós gazdaság digitalizációját is. A Helyreállítási és Rezilienciaépítési Eszköz keretében eddig mintegy 100 milliárd EUR összegű forrást folyósítottak a tagállamoknak, és a helyreállítási és rezilienciaépítési tervek végrehajtása kézzelfogható eredményeket hoz mind a beruházások, mind a reformok terén.

A NextGenerationEU zöldkötvény-kibocsátásaival kapcsolatos tapasztalatok rámutatnak az erős és igazolható éghajlatvédelmi átállási profillal rendelkező kötvények vonzerejére. A Bizottság becslése szerint ezeken a kibocsátásokon mintegy 2 bázispontos zöldkötvényprémiumot – egy zöldkötvény és egy hagyományos kötvény ára közötti különbség – realizált, és a kötvények a későbbi kereskedés során akár 4 bázispontos eltéréssel is kereskedtek. Ezek az adatok összhangban vannak a piacon szélesebb körben megfigyelt adatokkal (Klímakötvény-kezdeményezés).

Az EU 2022 márciusában elindította a NextGenerationEU zöldkötvény-eredménytábláját is. Az eredménytábla páratlan átláthatóságot biztosít a befektetők számára azzal kapcsolatban, hogy miként fektetik be a NextGenerationEU zöldkötvényeiből származó forrásokat. Az eredménytábla valós idejű áttekintést nyújt a zöldkötvényekből finanszírozott intézkedésekről és kapcsolódó kiadásokról. Ezek az adatok még inkább biztosítják a befektetőket arról, hogy a Bizottság a legszigorúbb normáknak és a legjobb piaci gyakorlatnak megfelelően bocsátja ki a zöldkötvényeket. A Bizottság 2022 végén erre az eredménytáblára építve éves allokációs jelentést tesz közzé, amelyben bővebb összefüggések és további információk lesznek elérhetők.

A NextGenerationEU zöldkötvényeinek eredendő, az erős befektetői kereslet által is bizonyított vonzereje, amit megerősít a bevont források felhasználásának nagyfokú átláthatósága, erős alapot biztosít a világ legnagyobb zöldkötvény-portfóliójának kiépítéséhez. A NextGenerationEU zöldkötvény-programja ezért egyedülálló lehetőséget kínál egy rendkívül likvid zöldkötvény-hozamgörbe kialakítására.

1. ábra: Képernyőkép a NextGenerationEU zöldkötvény-eredménytáblájáról

5.Kibocsátással kapcsolatos kilátások

Június 24-én a Bizottság közzétette a 2022 hátralevő részére vonatkozó finanszírozási tervét. A NextGenerationEU finanszírozása érdekében a Bizottság 50 milliárd EUR összegű uniós kötvényt szándékozik kibocsátani, amelyet rövid lejáratú uniós kincstárjegyekkel egészít ki.

A kötvénykibocsátás célértéke a NextGenerationEU-ból 2022 második felében várható kifizetések legfrissebb előrejelzésein alapuló, megbízható és konzervatív becslés. Az előirányzott összegek magukban foglalják a közelmúltban jóváhagyott nemzeti helyreállítási tervek keretében tervezett kifizetéseket. Mivel a tényleges kifizetések a NextGenerationEU helyreállítási eszköz végrehajtásának rendszeres aktualizálásán alapulnak, pontos ütemezésük és összegük tekintetében eltérhetnek az előrejelzésektől. Az eltérések azonban nem befolyásolhatják lényegesen a finanszírozási tervben meghatározott célt, és a NextGenerationEU-val kapcsolatos eddigi tapasztalatok alapján nagy valószínűséggel inkább a kifizetések ütemezésének megváltozását jelentik. Abban a kevésbé valószínű esetben, ha a kifizetések jelentősen eltérnek az előrejelzésektől, a Bizottság módosíthatja a kötvénykibocsátás meghatározott célértékét.

Míg a finanszírozási terv a NextGenerationEU keretében történő kifizetések finanszírozására összpontosít, a Bizottság jelezte azokat a kifizetéseket is, amelyeket más programok – nevezetesen a SURE és a harmadik országoknak nyújtott makroszintű pénzügyi támogatás (MFA) – keretében szándékozik javasolni. Ennek célja, hogy a befektetők átfogó képet kapjanak azokról az összegekről, amelyeket az EU a jelenlegi szakpolitikai kötelezettségvállalások és elvárások alapján várhatóan piacra juttat. A NextGenerationEU 2022 második felére vonatkozó finanszírozási tervét ezért olyan ügyletekkel párhuzamosan hajtják végre, amelyek keretében legfeljebb 9 milliárd EUR forrást vonnak be az Ukrajnának nyújtandó tervezett MFA-hitelek és legfeljebb 6,6 milliárd EUR-t a SURE számára. Ezeket az ügyleteket a NextGenerationEU kötvénykibocsátásával párhuzamosan, a konzorciális ügyletek és aukciók rendszeres havi ciklusán alapuló integrált kibocsátási program révén szervezik meg. Emellett a szomszédos országoknak nyújtott kisebb MFA-hitelek finanszírozása céljából eseti magánkihelyezésekre is sor kerülhet.

6.Következtetés

A 2021-es sikeres indulást követően az elmúlt hat hónap bebizonyította, hogy a Bizottság egyre nehezebb piaci körülmények között is képes végrehajtani finanszírozási műveleteit. A NextGenerationEU-kötvények folyamatos befektetői támogatása azt mutatja, hogy az EU mára az eurókötvény-piacok megbízható, nagy méretű kibocsátójává vált. Az állampapír-kibocsátók által használt technikákból (szindikálások és aukciók) és finanszírozási eszközökből (kötvények és kincstárjegyek) álló diverzifikált finanszírozási stratégia fontos szerepet játszott az ingatag piaci körülmények kezelésében. Ez lehetővé teszi a Bizottság számára, hogy továbbra is támogassa a tagállamokat a Covid19-világjárványt követő helyreállítás felé vezető úton, és növelje a jövőbeli kihívásokkal szembeni rezilienciájukat.

Ebben az időszakban a NextGenerationEU-kötvényekre hatással volt a kamatlábak erőteljes emelkedése, ami az állampapír-, szupranacionális és más kötvénykibocsátók esetében is világszerte megfigyelhető volt. Az átlagos finanszírozási költség több mint egy százalékponttal magasabb, mint az elmúlt hat hónapban. A NextGenerationEU-kötvények árazása azonban továbbra is kedvező, ami az EU hitelminőségét és az EU értékorientált szociális és zöld kibocsátóként való elismerését tükrözi.

2022 első hat hónapjában emellett több mint kétszeresére nőtt a NextGenerationEU zöldkötvény-kibocsátása, és elindult a zöldkötvény-eredménytábla, amely lehetővé teszi annak valós idejű nyomon követését, hogy a tagállamok hogyan használják fel a zöldkötvényekből származó forrásokat.

A 2022 második felére vonatkozó finanszírozási terv átfogó és pontos tájékoztatást ad a Bizottság finanszírozási szándékáról az év hátralévő részére vonatkozóan, a jelenlegi szakpolitikai kötelezettségvállalások alapján. Egyértelműen jelzi, hogy a Bizottság hogyan fog továbbra is forrásokat bevonni az EU gazdasági és társadalmi helyreállításához és az éghajlatvédelmi átálláshoz, az EU és tagállamai számára a lehető legkedvezőbb feltételek mellett.